REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj:06-2/189-20

7. decembar 2020. godine

B e o g r a d

ZAPISNIK

9. SEDNICE ODBORA ZA FINANSIJE,REPUBLIČKI BUDžET

I KONTROLU TROŠENjA JAVNIH SREDSTAVA,

ODRŽANE 7. DECEMBRA 2020. GODINE

Sednica je počela u 11,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić,Zoran Bojanić, Nikola Jolović, Duško Tarbuk,Olivera Pešić, Sonja Vlahović,Goran Kovačević, Boban Birmančević , Bratimir Vasiljević, Ana Čarapić, Vojislav Vujić i Milorad Mijatović.

Sednici je prisustvovao i zamenik člana Zoran Tomić.

Sednici nisu prisustvovali članovi Odbora: Vladimir Marinković, Dušan Bajatović, Marina Raguš i Zoltan Pek, niti njihovi zamenici.

Sednici je prisustvovao narodni poslanik Đorđe Milićević.

Sednici su prisustvovali: Siniša Mali, ministar finansija; poverenici iz Ministarstva finansija: Saša Stevanović, državni sekretar, Darko Komnenić, pomoćnik ministra za Sektor budžeta, Milesa Marjanović**,** načelnik Odeljenja budžeta i Olivera Ružić Poparić, viši savetnik; Ivan Mimić, finansijski direktor Republičkog fonda za penzijsko i invalidsko osiguranje; predstavnici Fiskalnog saveta: prof. dr Pavle Petrović, predsednik , dr Nikola Altiparmakov, član i Danko Brčerević, glavni ekonomista; predstavnici Narodne banke Srbije:dr Jorgovanka Tabaković, guverner, Dejan Dević, generalni direktor Direkcije za zakonodavno-pravne poslove,Nikola Dragašević, generalni direktor Sektora za monetarne i devizne operacije,Savo Jakovljević, generalni direktor Sektora za ekonomska istraživanja i statistiku, Darko Stamenković, generalni direktor Sektora za kontrolu poslovanja banaka i Milan Trajković, zamenik generalnog direktora Sektora za istraživanje i statistiku;dr Miladin Kovačević, predstavnik Saveta za koordinaciju aktivnosti i mera za rast bruto domaćeg proizvoda; predstavnici Državne revizorske institucije: dr Duško Pejović, predsednik,dr Bojana Mitrović, potpredsednik,Nevenka Bojanić, Ljiljana Dimitrijević i Marijana Simović, članovi Saveta,Mirjana Gačević, ovlašćeni državni revizor i Ljiljana Prole, viši savetnik u reviziji.

Pre utvrđivanja dnevnog reda, predsednik Odbora Aleksandra Tomić je predložila da se dnevni red dopuni tačkom 6. Razmatranje Predloga odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2020.godinu.

Na predlog predsednika Odbora, Odbor je (sa trinaest glasova „za“) usvojio predlog za dopunu dnevnog reda.

Na predlog predsednika Odbora, Odbor je jednoglasno (sa trinaest glasova „za“) utvrdio sledeći:

D n e v n i r e d:

1. Razmatranje Predloga zakona o budžetu Republike Srbije za 2021. godinu sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2021. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2021. godinu, Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2021. godinu i Predlogom odluke o davanju saglasnosti na Finansijski plan Nacionalne službe za zapošljavanje za 2021. godinu, koji je podnela Vlada (broj 400-1861/20 od 20. novembra 2020.godine), u načelu;
2. Razmatranje Predloga zakona o završnom računu budžeta Republike Srbije za 2019. godinu, koji je podnela Vlada, (broj 400-1860/20 od 20. novembra 2020. godine), u načelu;
3. Razmatranje Predloga zakona o izmenama i dopunama Zakona o budžetskom sistemu, koji je podnela Vlada, (broj 400-1859/20 od 20. novembra 2020. godine), u načelu;
4. Razmatranje Predloga zakona o izmenama i dopunama Zakona o javnom dugu, koji je podnela Vlada, (broj 400-1855/20 od 20. novembra 2020. godine), u načelu;
5. Razmatranje Predloga zakona o davanju garancije Republike Srbije u korist UniCreditBankSrbijaa.d. Beograd po zaduženju Javnog preduzeća „Skijališta Srbije“ Beograd, po osnovu Ugovora o dugoročnom investicionom kreditu za izgradnju gondole Brzeće-Mali Karaman, koji je podnela Vlada, (broj 011-1776/20 od 13. novembra 2020. godine).
6. Razmatranje Predloga odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2020. godinu, koji je podnela Vlada , (broj 400-2005/20 od 4. decembra 2020. godine).

Pre prelaska na rad po utvrđenom dnevnom redu Odbor je jednoglasno usvojio zapisnike sa 6. i 7. sednice Odbora.

Većinom glasova (trinaest glasova „za“) usvojen je predlog predsednika Odbora da se, radi efikasnijeg rada Odbora, o tačkama dnevnog reda 1,3,4,5. i 6. vodi zajednički načelni i jedinstveni pretres, u skladu sa članom 76. Poslovnika, a da se, potom, o svakoj tački dnevnog reda Odbor posebno izjasni.

**PRVA, TREĆA-ŠESTA TAČKA: Zajednički načelni i jedinstveni pretres**

Aleksandra Tomić je podsetila je prisutne na član 75. Poslovnika Narodne skupštine, koji propisuje vreme za raspravu na sednici Odbora.

Predložene zakone po tačkama 1,3,4,5. i 6. obrazložili su ministar finansija Siniša Mali, predsednik Fiskalnog saveta Pavle Petrović, guverner Narodne banke Jorgovanka Tabaković i Miladin Kovačević,predstavnik Saveta za koordinaciju aktivnosti i mera za rast bruto domaćeg proizvoda.

U uvodnom izlaganju, Siniša Mali, ministar finansija istakao je da je Ministarstvo sledilo dve osnovne smernice prilikom sastavljanja Predloga zakona o budžetu za 2021. godinu. To su dalje povećanje životnog standarda stanovništva i realizacija projekta ,,Srbija 2020-2025”.

U vezi sa povećanjem životnog standarda stanovništva, doneta je odluka o povećanju plata u javnom sektoru i to 5% za zaposlene u sektoru zdravstva (od 1. januara 2021.) a za zaposlene u ostalim javnim sektorima 3,5% (od 1. januara) i 1,5% (od1.aprila).Povećanje penzija po tzv. švajcarskom modelu, stupa na snagu od 1.januara 2021. godine i iznosi 5,9%. Doneta je odluka i o povećanju minimalne cene rada u iznosu od 6,6 % asmanjeno je i opterećenje na zarade – porez i doprinosi na zarade su smanjeni za 0,6%.

Ministar finansija je naveo da realizacija projekta ,,Srbija 2020-2025” podrazumeva 14 milijardi evra dodatnih investicija u oblasti infrastrukture, zdravstva i školstva kao i da projekat ima za cilj da se na kraju 2025. godine dostignu prosečne penzije u iznosu od 430 evra i prosečne plate u iznosu od 900 evra.

Ukupni planirani prihodi za 2021. godinu iznose 1.336,3 milijarde dinara što predstavlja povećanje od 3,5 % u odnosu na rebalans budžeta za 2020.godinu iz novembra meseca. Ukupni rashodi i izdaci su planirani u iznosu od 1.514,8 milijardi dinara što predstavlja smanjenje od 14,3 % u odnosu na iznos planiran rebalansom budžeta za 2020.godinu iz novembra meseca. Projektovani deficit opšte države iznosi 178,5 milijardi dinara što je 3% BDP.

U obrazlaganju Predloga zakona o izmenama i dopunama Zakona o budžetskom sistemu, Siniša Mali je istakao da Predlog zakona definiše procente povećanja plata u javnom sektoru. Predviđene izmene Zakona o javnom dugu omogućiće finansiranje projekata putem emitovanja državnih hartija od vrednosti na domaćem i međunarodnom finansijskom tržištu.

Pavle Petrović je istakao da je zbog velikih neizvesnosti koje donosi naredna godina ,Budžet za 2021. godinu trebalo planirati restriktivnije kada su u pitanju projektovani deficit i rast BDP.

Osnovna zamerka Fiskalnog saveta su prevelika izdvajanja za plate u javnom sektoru i subvencije. Gledano kumulativno, plate će u 2020 - 2021. godini porasti za 11% dok će BDP realno porasti 5% odnosno procenjenih 6%. Povećanje penzija je pozitivno i opravdano jer se poštuju pravila iz „švajcarske formule“ usklađivanja penzija. Drugi strukturni problem budžeta za narednu godinu čine velike subvencije i neto budžetske pozajmice. Istaknuta je i činjenica da su zapostavljena ulaganja u komunalnu infrastrukturu i zaštitu životne sredine kao i netransparentnost kod prikazivanja javnih rashoda.Prema rečima predsednika Fiskalnog saveta, budžet ima i dobre elemente a to su pre svega izdvajanja za javne investicije koje su u 2021.godini planirane u iznosu od 5,5% BDP tj. 2,8 milijardi evra.

U svom izlaganju Jorgovanka Tabaković, guverner Narodne banke Srbije, istakla je da se Narodna banka Srbije slaže sa makroekonomskim pretpostavkama, koje je pri izradi budžeta za 2021. godinu, koristila Vlada Republike Srbije uključujući i projekciju rasta BDP od 6 %. Projektovana inflacija Narodne banke Srbije za 2021.godinu i narednih godina iznosi 2%.

Guverner Narodne banke Srbije je ocenila da je povećanje plata u javnom sektoru od 5% i lične potrošnje od 4,5% održivo, jer su znatno manje od projektovanog nominalnog rasta BDP za 2021. godinu od 8% i 9% a koji u sebi sadrže projektovani realni rast BDP od 6%. Ona je istakla da je od 2015. godine do danas prosečna zarada u privatnom sektoru povećana za 42,9% a u javnom sektoru za 28,4%.

Miladin Kovačević je u svom izlaganju istakao tri karakteristike budžeta za

2021. godinu a to su: razvojni budžet zbog planiranih javnih ulaganja, makroekonomski

izbalansiran i konsolidacioni jer projektovani deficit iznosi 3% BDP i da je funkcionalan i socijalno progresivan jer u sebi obuhvata povećanje plata u javnom sektoru i penzija kao i veliki broj investicija.

Pre otvaranja diskusije, član Odbora Veroljub Arsić je ukazao na povredu člana 106. Poslovnika Narodne skupštine i nije tražio izjašnjenje Odbora o povredi poslovnika.

U diskusiji o predloženim zakonima učestvovali su članovi Odbora Veroljub Arsić, Goran Kovačević, Boban Birmančević, Milorad Mijatović, Zoran Tomić i narodni poslanik Đorđe Milićević.

Posle objedinjene rasprave o predlozima zakona, pristupilo se izjašnjavanju o predlozima zakona pojedinačno.

**PRVA TAČKA DNEVNOG REDA:Razmatranje Predloga zakona o budžetu Republike Srbije za 2021. godinu sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2021. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2021. godinu, Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2021. godinu i Predlogom odluke o davanju saglasnosti na Finansijski plan Nacionalne službe za zapošljavanje za 2021. godinu, u načelu**

Na osnovu člana 156. stav 3. Poslovnika Narodne Skupštine, Odbor je jednoglasno (deset glasova ,,za”) odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o budžetu Republike Srbije za 2021. godinu sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2021. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2021. godinu, Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2021. godinu i Predlogom odluke o davanju saglasnosti na Finansijski plan Nacionalne službe za zapošljavanje za 2021. godinu, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**TREĆA TAČKA DNEVNOG REDA:Razmatranje Predloga zakona o izmenama i dopunama Zakona o budžetskom sistemu, u načelu**

Odbor je na osnovu člana 155. stav 3. i 161. stav 1. Poslovnika Narodne skupštine, jednoglasno (deset glasova ,,za”) podneo amandman na član 1. Predloga zakona o izmenama i dopunama Zakona o budžetskom sistemu, sa kojim se na sednici Odbora saglasio predstavnik predlagača.

Na osnovu člana 156. stav 3. Poslovnika Narodne Skupštine, Odbor je jednoglasno (deset glasova ,,za”) odlučio da podnese sledeći

I Z V E Š T A J

Odbor je, u skladu sa članom 155. stav 3. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o budžetskom sistemu, u načelu, sa amandmanom Odbora podnetim na član 1. Predloga zakona.

Predstavnik predlagača zakona je, na sednici Odbora prihvatio amandman Odbora.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**ČETVRTA TAČKA DNEVNOG REDA:Razmatranje Predloga zakona o izmenama i dopunama Zakona o javnom dugu, u načelu**

Na osnovu člana 156. stav 3. Poslovnika Narodne Skupštine, Odbor je jednoglasno (deset glasova ,,za”) odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o javnom dugu, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**PETA TAČKA DNEVNOG REDA:Razmatranje Predloga zakona o davanju garancije Republike Srbije u korist UniCreditBankSrbijaa.d. Beograd po zaduženju Javnog preduzeća „Skijališta Srbije“ Beograd, po osnovu Ugovora o dugoročnom investicionom kreditu za izgradnju gondole Brzeće-Mali Karaman**

Na osnovu člana 156. stav 3. Poslovnika Narodne Skupštine, Odbor je jednoglasno (deset glasova ,,za”) odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o davanju garancije Republike Srbije u korist UniCreditBankSrbijaa.d. Beograd po zaduženju Javnog preduzeća „Skijališta Srbije” Beograd, po osnovu Ugovora o dugoročnom investicionom kreditu za izgradnju gondole Brzeće - Mali Karaman.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**ŠESTA TAČKA DNEVNOG REDA:Razmatranje Predloga odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2020. godinu.**

Na osnovu člana 156. stav 3. Poslovnika Narodne Skupštine, Odbor je jednoglasno (deset glasova ,,za”) odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2020. godinu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**DRUGA TAČKA DNEVNOG REDA:Razmatranje Predloga zakona o završnom računu budžeta Republike Srbije za 2019. godinu, u načelu**

Predlog zakona o završnom računu budžeta Republike Srbije za 2019. godinu, obrazložio je predsednik Državne revizorske institucije i generalni državni revizor dr Duško Pejović.

Duško Pejović je istakao da su revizijom Završnog računa budžeta Republike Srbije za 2019. godinu obuhvaćeni finansijski izveštaji 26 subjekta, od čega je 17 direktnih i 9 indirektnih budžetskih korisnika.Izraženo je 13 pozitivnih mišljenja i 13 mišljenja sa rezervom, dok negativnih mišljenja i uzdržavanja od davanja mišljenja nije bilo. Završni račun za 2019.godinu sadrži 89 projektnih aktivnosti koje nisu realizovane što ukazuje na postojanje problema prilikom planiranja budžeta. DRI je dala ukupno 110 preporuka od kojih je 19 u vezi sa završnim računom budžeta, 44 preporuke se odnose na direktne korisnike a 47 na indirektne korisnike republičkog budžeta.

Predsednik Državne institucije je napomenuo da su uočene sledeće nepravilnosti: da kod nekih korisnika nisu u potpunosti uspostavljeni finansijsko upravljanje i kontrola, da su u oblasti prihoda i primanja uočene nepravilnosti u iznosu od 5,8 milijardi dinara, da su u oblasti popisa utvrđene greške u vrednosti od 12,7 milijardi dinara, da su u bilansu stanja utvrđene nepravilnosti od 65,3 milijardi dinara. Prema njegovim rečima, pohvalno je to što su prvi put u poslovnim knjigama evidentirane nefinansijska imovina u pripremi, u zalihama, dotacije, donacije i avansi.

Siniša Mali se zahvalio Državnoj revizorskoj instituciji na dobronamernim kritikama Završnog računa za 2019.godinu i naglasio da je Ministarstvo finansija preduzelo korake da se uklone utvrđene nepravilnosti. On je istakao činjenicu da se prvi put posle osamnaest godinau istom danu razmatra budžet za narednu godinu i završni račun za prethodnu godinu.

Na osnovu člana 156. stav 3. Poslovnika Narodne Skupštine, Odbor je jednoglasno (dvanaest glasova ,,za”) odlučio da podnese sledeći

I Z V E Š T A J

Odbor je, u skladu sa čl. 155. stav 2. i 177. Poslovnika Narodne skupštine, odlučio da predloži Narodnoj skupštini da prihvati Predlog zakona o završnom računu budžeta Republike Srbije za 2019. godinu, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Sednica je završena u 14,15 časova.

Sednica je tonski snimana.

SEKRETAR ODBORA PREDSEDNIK

Tijana Ignjatović dr Aleksandra Tomić